C 493/68
SK
Úradný vestník Európskej únie
27.12.2022
Utorok 7. júna 2022
22. konštatuje, že v prípade populácií, u ktorých sa zvyšuje celkový povolený výlov, napríklad v prípade dobrého riadenia populácií alebo úspešného plánu obnovy, by členské štáty mohli zvážiť rozdelenie dodatočných kvót na základe hospodárskych, sociálnych a environmentálnych kritérií v súlade s článkom 17; 23. zdôrazňuje, že drobný a tradičný rybolov a jeho združenia, ako sú rybárske cechy, sú základnou črtou miestnej spoločnosti, hospodárstva, kultúry a tradície v mnohých pobrežných oblastiach a na ostrovoch v celej EÚ, a preto sa domnieva, že by sa im mala venovať osobitná pozornosť a zaobchádzanie vrátane ad hoc kvót, najmä v prípade celkového nárastu populácie z dôvodu dobrého riadenia populácií alebo úspešného plánu obnovy; 24. domnieva sa, že na úplné dosiahnutie cieľov stanovených v nariadení o SRP, rámcovej smernici o morskej stratégii a stratégii v oblasti biodiverzity do roku 2030 je pri prideľovaní rybolovných možností dôležité používať všetky druhy kritérií uvedených v článku 17 (hospodárske, sociálne aj environmentálne kritériá); pripomína, že za vypracovanie a uplatňovanie kritérií prideľovania sú zodpovedné členské štáty; 25. pripomína, že kvalitné údaje o environmentálnych, sociálnych a hospodárskych vplyvoch rekreačného rybolovu často chýbajú alebo sú neúplné, čo znamená, že kritériá environmentálnej, sociálnej a hospodárskej povahy nemožno vypracovať tak, ako sa vyžaduje v článku 17; 26. naliehavo vyzýva Komisiu, aby zlepšila a posilnila zber takýchto údajov v prípade rekreačného rybolovu prostredníctvom zlepšeného rámca pre zber údajov a iných politických nástrojov; 27. vyzýva Komisiu, aby zabezpečila, že každý dotknutý členský štát pridelí rybolovné možnosti v súlade s nariadením o SRP, a najmä s článkom 17, pričom použije transparentné a objektívne kritériá vrátane kritérií environmentálnej, sociálnej a hospodárskej povahy; domnieva sa, že každý členský štát by mal v súlade so zásadou subsidiarity zabezpečiť udržateľnosť a vyváženosť kritérií s cieľom zohľadniť miestne špecifiká a výzvy, ktoré je potrebné riešiť; 28. domnieva sa, že druhy rybolovu a okolnosti, ktorým čelia, sa v EÚ značne líšia, a preto neexistujú univerzálne kritériá hospodárskej, environmentálnej alebo sociálnej povahy, ktoré by sa mohli uplatňovať jednotne v celej EÚ; 29. pripomína, že členské štáty a OV vytvorili vo viacerých krajinách rezervy kvót, ktoré by sa mohli rozdeliť medzi rybárov na základe environmentálnych, hospodárskych a sociálnych kritérií; 30. vyzýva členské štáty, aby stimulovali rybárov, aby využívali najudržateľnejšie a najekologickejšie rybolovné postupy, metódy a inovácie; domnieva sa, že takéto stimuly by sa mali zvážiť pri navrhovaní spôsobu prideľovania v súlade s článkom 17, a nabáda členské štáty, aby vo svojich postupoch prideľovania zohľadnili aspekty klímy a ekosystémov na základe súboru transparentných kritérií; pripomína, že podľa článku 17 sa členské štáty musia usilovať poskytovať stimuly rybárskym plavidlám, ktoré používajú selektívny rybársky výstroj alebo rybolovné techniky so zníženým vplyvom na životné prostredie, ako je napríklad znížená spotreba energie alebo menšie poškodenie biotopov; 31. vyzýva členské štáty, aby prostredníctvom svojich postupov prideľovania motivovali prevádzkovateľov, aby nadviazali a posilňovali sociálny dialóg s odbormi a organizáciami pracovníkov a aby v plnej miere uplatňovali dohody o kolektívnom vyjednávaní s cieľom podporiť sociálnu udržateľnosť a spravodlivé pracovné podmienky v odvetví rybárstva; 32. pripomína, že členské štáty sa musia snažiť poskytovať stimuly pre rybárske plavidlá zavádzajúce selektívny rybársky výstroj alebo využívajúce rybolovné techniky so zníženým vplyvom na životné prostredie.
konštatuje, že niektoré členské štáty poskytujú takéto stimuly; vyzýva ostatné členské štáty, aby takéto stimuly poskytovali; 33. zdôrazňuje, že prideľovanie rybolovných možností s použitím kritérií, ako je nižší vplyv na životné prostredie, a s prihliadnutím na dodržiavanie predpisov zo strany prevádzkovateľa v minulosti prispeje k obnoveniu populácií rýb na udržateľnú úroveň a zvýšeniu ochrany biodiverzity; 34. vyzýva členské štáty, aby v súlade s článkom 17 nariadenia o SRP podporovali vstup mladých a nových rybárov do odvetvia s cieľom znížiť prekážky vstupu, napraviť zlyhania trhu a v konečnom dôsledku uľahčiť veľmi potrebnú generačnú výmenu v odvetví rybárstva; okrem toho vyzýva členské štáty, aby využili všetky príležitosti v rámci fondu ENRAF na riešenie otázky generačnej výmeny;